10. การควบคุมภายใน

ธนาคารได้ให้ความสำคัญต่อระบบควบคุมภายใน
โดยกำหนดให้ทุกหน่วยงานจัดวางระบบการควบคุมภายในตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
พ.ศ. 2544 และให้สำนักตรวจสอบภายในเป็นผู้ประสานงาน
และประเมินความเพียงพอของระบบการควบคุมภายในของทุกหน่วยงาน
ในขณะเดียวกันก็มีการพัฒนาทีมงาน และขีดความสามารถของพนักงานอย่างต่อเนื่องตลอดเวลา
เพื่อความมีประสิทธิภาพและประสิทธิผล
ความน่าเชื่อถือของรายงานทางการเงินและการใช้ทรัพย์สินอย่างประหยัด
อันเป็นประโยชน์ต่อผู้ถือหุ้นและองค์กร

  ธนาคารมีระบบการควบคุมภายในทั้งในระดับบริหาร และระดับปฏิบัติงานที่มีประสิทธิภาพ จึงได้

กำหนดภาระหน้าที่อำนาจการดำเนินการของผู้ปฏิบัติงานไว้เป็นลายลักษณ์อักษรอย่างชัดเจน
และมีการแบ่งแยกหน้าที่โดยสำนักตรวจสอบภายใน
โดยจะรายงานผลการดำเนินงานต่อคณะกรรมการตรวจสอบ
และคณะกรรมการตรวจสอบจะรายงานตรงต่อคณะกรรมการธนาคาร
รวมทั้งมีการควบคุมดูแลรักษาทรัพย์สิน การป้องกันหรือลดความผิดพลาด ความเสียหายหรือการทุจริต
ความเชื่อถือได้ของรายงานทางการเงิน และการปฏิบัติตามกฎหมาย ระเบียบ ข้อบังคับ
โดยมีคณะกรรมการตรวจสอบเป็นผู้กำกับดูแล

ดังนี้

1. จัดให้มีระบบการควบคุมภายในที่มีประสิทธิภาพ (Effective Internal Control System)
ตามมาตรฐานของ The Committee of Sponsoring Organization of the Treadway
Commission) และจัดให้มีการประเมินความมีประสิทธิผลของระบบควบคุมภายใน
ต้องทำการประเมินระบบการควบคุมภายในทั้งระบบอย่างน้อยปีละครั้ง

2.  ต้องสอบทานหรือทบทวนกับผู้อำนวยการฝ่ายตรวจสอบ เพื่อให้สามารถประเมินถึงระดับความมี

ประสิทธิภาพ (Efficiency) และประสิทธิผล (Effectiveness)
ของการดำเนินการโดยรวมของธนาคาร

3.  ต้องรับผิดชอบดูแลให้เกิดการปฏิบัติตามกฎหมาย ข้อบังคับ
    ข้อกำหนดที่มีการบังคับใช้จากทางการ

หรือหน่วยงานกำกับดูแล (Regulators) สำหรับแนวทางในการปฏิบัติงาน
คณะกรรมการตรวจสอบจะมีการประชุมร่วมกับฝ่ายตรวจสอบ และจะนำเสนอรายละเอียดต่าง ๆ
ที่ปรากฎเป็นข้อมูลพร้อมเสนอแนะแนวทางแก้ไขในกรณีที่เกิดปัญหาต่าง ๆ
เพื่อนำเสนอต่อคณะกรรมการธนาคารเป็นวาระในการประชุมคณะกรรมการธนาคารเป็นประจำทุกเดือน
เพื่อพิจารณาให้ฝ่ายจัดการดำเนินการแก้ไขให้ทันกับสถานการณ์ต่าง ๆ
ที่เกิดขึ้นได้อย่างเหมาะสมและเพียงพอ อันเป็นแนวทางที่มุ่งเน้นให้ความสำคัญอย่างต่อเนื่อง
เพื่อเป็นมาตรฐานของการดำเนินงานต่อไป

  ในการประชุมกรรมการครั้งที่ 7/2545 (586) เมื่อวันที่ 19 มิถุนายน 2545 ซึ่งคณะกรรมการ

ตรวจสอบของธนาคารเข้าร่วมประชุมด้วย คณะกรรมการธนาคารได้ประเมินระบบการควบคุมภายใน
โดยสอบถามฝ่ายบริหารและดูเอกสารการประเมินระบบควบคุมภายในแล้ว คณะกรรมการเห็นว่า
ธนาคารมีระบบการควบคุมภายในที่เพียงพอในด้านองค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล ระบบการติดตาม
รวมถึงการป้องกันทรัพย์สินของบริษัทและบริษัทย่อยอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจเพียงพอ

ความเห็นของคณะกรรมการตรวจสอบ

  ในรอบปี 2545 คณะกรรมการตรวจสอบ ได้รับมอบหมายภารกิจจากคณะกรรมการธนาคารในการ

กำกับดูแลให้ธนาคารมีการจัดวางระบบการควบคุมภายในระบบบริหารความเสี่ยง
การบริหารจัดการเกี่ยวกับบรรษัทภิบาลที่ดี
และกระบวนการตรวจสอบภายในที่มีส่วนช่วยเพิ่มประสิทธิภาพและประสิทธิผลการทำงานของคณะกรรมการและฝ่ายบริหารต่าง
ๆ ให้บรรลุวัตถุประสงค์ และเป้าหมายที่กำหนดซึ่งส่งผลต่อการประกอบการของธนาคารโดยรวม
โดยมีนัยสำคัญ ดังนี้ :-

1. คณะกรรมการตรวจสอบ ตระหนักดีถึงความสำคัญของระบบการควบคุมภายใน
โดยให้สำนักตรวจสอบภายในประมวลงานให้ทุกหน่วยงาน
ในการจัดวางระบบการควบคุมภายในตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
พ.ศ. 2544 โดยเชื่อมั่นว่าจะเป็นประโยชน์ต่อองค์กรในการนำไปสู่การกำกับดูแลที่ดี

2. พิจารณางบการเงินร่วมกับผู้สอบบัญชีภายนอก (สตง.) เพื่อความถูกต้อง
และความน่าเชื่อถือได้ของรายงานทางการเงินก่อนเสนอคณะกรรมการธนาคารและก่อนนำส่งตลาดหลักทรัพย์แห่งประเทศไทย
ตลอดจนดูแลให้มีการเปิดเผยข้อมูลทางการเงิน
และการดำเนินงานของธนาคารให้ตรงตามข้อเท็จจริงแก่ผู้มีผลประโยชน์ร่วมทั้งมวล

3. กำกับดูแลให้สำนักตรวจสอบภายใน มีการติดตามหน่วยงานหรือสาขาทั่วประเทศ ให้มีการแก้ไข
การปฏิบัติที่ไม่ถูกต้องอย่างเคร่งครัดและต่อเนื่อง

4. สนับสนุนให้สำนักตรวจสอบภายใน
พัฒนาทีมงานและขีดความสามารถของทีมงานตลอดเวลาและให้มีการสอบทานคุณภาพงาน QAR (
Quality Assurance Review ) ของสำนักตรวจสอบภายในโดยสถาบันผู้ตรวจสอบภายใน
สหรัฐอเมริกา เพื่อการปรับปรุงระบบงานตรวจสอบภายในให้เข็มแข็งยิ่งขึ้นตามมาตรฐานสากล

5. ส่งเสริมและสนับสนุนให้มีการบริหารจัดการ ตามหลักบรรษัทภิบาลที่ดี
มีความโปร่งใสถูกต้องทุกขั้นตอน ทุกระบบงาน และทุกหน่วยงาน
โดยสนับสนุนให้มีการจัดตั้งคณะกรรมการธรรมาภิบาลขึ้นเป็นครั้งแรกในธนาคาร

6. พัฒนาให้เกิดบูรณาการในระบบการตรวจสอบภายในโดยคอมพิวเตอร์บนฐานความเสี่ยง
เพื่อประกันว่าธนาคารมีระบบบริหารความเสี่ยงที่ดีมีประสิทธิภาพ

 7. มุ่งเน้นให้คงความเป็นกลางในฐานะคู่คิด และที่ปรึกษาที่ดีของทุกหน่วยงาน ให้ปฏิบัติงานด้วยใจเป็นธรรม และมีความเป็นอิสระ

คณะกรรมการตรวจสอบเชื่อมั่นว่า สิ่งที่ได้ปฏิบัติดังกล่าวข้างต้น มีส่วนผลักดันให้ธนาคาร กรุงไทย

จำกัด ( มหาชน ) เป็นธนาคารที่มีระบบการบริหารจัดการที่ดี ตามหลักบรรษัทภิบาลที่ดี
มีความโปร่งใส ในการดำเนินงานและตรวจสอบได้
รักษาผลประโยชน์ของผู้มีส่วนเกี่ยวข้องทุกฝ่ายและมีมาตรฐานการจัดวางระบบการควบคุมภายใน
และการบริหารความเสี่ยงที่ดี